I serien ”Kandidaterne” møder vi en række kandidater til kommunalvalget og regionsrådsvalget. Se afsnittet om unge kandidater her: På 26-årige Oliver Egelund Roses underarm er en tatovering af jomfruens stjernetegn. Et evigt aftryk til minde om Olivers mor, der døde af sit alkoholmisbrug, da Oliver var blot 19 år. Begge Olivers forældre drak, og det betød, at han tidligt måtte lære at stå på egne ben. - Siden 10 års-alderen har jeg været vant til at klare de fleste ting selv. Jeg ved ikke, om jeg er stolt over at kunne lave mad, vaske tøj, stå op om morgenen og gå i skole selv, men det har sat et eller andet i mig, siger han. Giver ikke meget for brok Oliver Egelund Rose voksede op i Helsingør i Nordsjælland, men en ekskæreste fik ham til at flytte til Nordjylland. Nu bor han i Try ved Østervrå og arbejder som industritekniker. Hans opvækst har præget ham. Når han hører andre sige, at de har det hårdt, eller at de synes, at det er svært at finde et arbejde, ryster han på hovedet. - Jeg har ikke meget tilovers for det. Jeg synes, at det er en slap holdning, siger han. Blandt andet derfor har han valgt at engagere sig i politik. - De hårdt tjente penge og ressourcer, jeg har skrabet til mig i livet, skal jeg have en større del af. Det er mine ting, siger han. Katten er opkaldt efter politisk idol Særligt én politiker inspirerer Oliver Egelund Rose. Faktisk er han så vild med netop den politiker, at han har opkaldt sin kat efter ham. - Det er nok ikke nogen hemmelighed, at jeg er fan af Mogens Glistrup, siger han og sætter sig til rette i en plasticstol med en pibe i munden og en biografi om Fremskridtspartiets stifter i hånden. - Jeg har også en fornemmelse af, at jeg får en kat eller en hund, som skal hedde Pia Kjærsgaard, siger han med et grin. Vil udfordre gammeldags tankegang I ”Kandidaterne – De unge” møder vi også 19-årige Johan Gammelholm-Hagstrup, der stiller op til byrådet i Vesthimmerlands Kommune for Det Konservative Folkeparti. Han synes, at der trænger til nyt og ungt blod i byrådet. - Der er rigtig mange ældre, der sidder tungt på økonomi og sådan noget. Jeg kunne godt tænke mig at komme ind og udfordre dem lidt på den gammeldags tankegang, siger han. Som 19-årig skiller Johan sig ud på kandidatlisten. Det er blandt andet kravet om, at medlemmer af byrådet skal bo i den kommune, de er valgt ind i, der kan gøre det ekstra besværligt for de unge at dedikere sig til politik. Sådan er det også for Johan, der kan være nødt til at flytte fra kommunen, hvis han bliver optaget på lederuddannelsen i Forsvaret – og dermed opgive sin plads i byrådet. - På den måde er kommunalpolitik svært for de unge, siger han. Derudover mener han ikke, at hans unge alder er en udfordring. - Jeg har den livserfaring, jeg har som 19-årig. Det er ikke meget, men det er måske heller ikke det, der tæller som ung – der skal man bare repræsentere de unge og det, de gerne vil, siger han. Se ”Kandidaterne” om de unge kandidater øverst i artiklen - og se afsnittet om de garvede politikere her: Se ”Kandidaterne” om outsiderne her:

Opsummering:
Oliver Egelund Rose er regions- og byrådskandidat for Nye Borgerlige i Frederikshavn Kommune. Hans politiske holdninger er formet af en barndom med forældre, der havde et alkoholmisbrug.